Ja tok bitaji tzij riꞌ rmal ja Jesús cꞌacꞌariꞌ xerachbilajel ja rdiscípulo.
Cꞌo jun siwan rbinaꞌan Cedrón xebe chajuparaj.
Triꞌ cꞌo wiꞌ jun lugar ticon juleꞌ cheꞌ chwach.
Ja cꞌa tok xeꞌekaji xeꞌoc chipan ja lugar.
Ja Jesús e rachbil ja rdiscípulo ejeꞌeꞌ qꞌuiylaj mul quimolon quiꞌ chipan ariꞌ lugar in xa rmalariꞌ ja Judas arjaꞌ bien rotak ja lugar.
Jariꞌ mismo Judas ja rchomarsan chic chi nujach ja Jesús pa quekꞌaꞌ ja winak ja netzelan rxin.
Ja cꞌa Judas arjaꞌ xeꞌercꞌamaꞌ juleꞌ soldado e rachbil juleꞌ pulisiyaꞌ ja nesamaj pa quicuenta ja jefe quixin sacerdote in pa quicuenta ja fariseo.
Ja tok xecꞌamtaj rmal cꞌacꞌariꞌ xucꞌamel chic quebey,
xebe chipan ja lugar.
Cꞌo kꞌakꞌ quecꞌamel ja nquitzꞌatbej quebey in cꞌoli banbal tak chꞌaꞌoj quecꞌamel chakajaꞌ.
Ja cꞌa tok xeꞌekaji xelto ja Jesús xeꞌurcꞌuluꞌ como arjaꞌ bien rotak chic nojel ja majaꞌn tiban tre.
Quewaꞌ xbij ja Jesús chique riꞌ:
—¿Nak necanoj?
neꞌ chique.
—Jesús ja raj Nazaret nkacanoj,
xecheꞌ tre.
—Anin,
neꞌ chic ja Jesús chique.
Cꞌoli ja Judas chiquicojol ja njacho rxin ja Jesús pa quekꞌaꞌ.
Ja cꞌa tok bix chique rmal ja Jesús chi:
—Anin,
xecheꞌxi,
cꞌacꞌariꞌ xemeloj chiquij in xebe pa tokꞌulew.
Ja cꞌa Jesús arjaꞌ xcꞌaxaj chic jutij chique:
—¿Nak necanoj?
neꞌ chic chique.
—Jesús ja raj Nazaret nkacanoj,
xecheꞌ chic tre.
—Nbin chic chewe chi anin.
Pro wi anin ja ninecanoj teyaꞌaꞌ lugar chique ja wachbil ja recꞌo wqꞌuin chi nebe,
neꞌe ja Jesús chique.
Queriꞌ xbij chique utzcꞌa chi nbantaj cumplir ja tzij ja xbij tre ja Tatixel quewariꞌ:
—Ja reꞌayaꞌon chwe ni majun nak ta chique xinban ta perder,
neꞌe.
Peti ja Simón Pedro rcꞌan jun espada,
xwasajto ja respada in xusoc jun achi tre,
xkupijel jun rxquin ja cꞌo pa riquikꞌaꞌ.
Ja rachi ja soqui Malco rubiꞌ,
arjaꞌ jun moso rxin ja lokꞌlaj sacerdote.
Pro ja Jesús arjaꞌ xbij tre ja Pedro:
—Tacꞌoloꞌ ja respada pa rcꞌolibal como cꞌo jun rpokonal chomin rmal ja Nataꞌ chi ntij in ni rjawaxic wiꞌ chi ninkꞌax chipan,
neꞌ tre.
Cꞌacꞌariꞌ chapi ja Jesús cumal ja soldado e cachbil ja capitán ja paꞌl chiquij e cachbil chakajaꞌ ja pulisiyaꞌ quixin ja raj Israel.
Ja tok chaptaj cumal quebacꞌ.
Ja cꞌa tok bacꞌtaj cumal cꞌacꞌariꞌ quecꞌamel.
Chwach Anás quecꞌamel wiꞌ nabey,
ja rjiꞌnam ja Caifás.
Chipan ariꞌ junaꞌ ocnak lokꞌlaj sacerdote ja Caifás.
Jariꞌ mismo Caifás ja biyon chique ja rach tak aj Israel chi:
—Más na utz nokeli ja xa jun ncam pa kaqꞌuexwach ja rok aj Israel chwach ja nqꞌuisi chi jun ja tinamit.
Queriꞌ ja rbin chique.